L-UE qed tadatta r-regoli tagħha dwar l-approvazzjoni tat-tip għal firxa wiesgħa ta' vetturi ħfief b'żewġ, tliet jew erba' roti biex tieħu kont tal-aħħar data xjentifika. Illum l-ambaxxaturi tal-UE kkonfermaw qbil milħuq mal-Parlament Ewropew. Ir-regoli l-ġodda jipprevedu li t-testijiet dwar l-approvazzjoni tat-tip għandhom isiru wara għadd ogħla ta' kilometri vvjaġġati milli kien il-każ qabel sabiex jiġu żgurati riżultati aktar affidabbli għas-sistemi ta' kontroll tal-emissjonijiet. Dawn jestendu wkoll l-eżenzjoni mill-obbligu li jiġu stallati sistemi dijanjostiċi abbord għal kategoriji addizzjonali ta' vetturi ħfief. Sistemi dijanjostiċi abbord huma użati għall-monitoraġġ u r-rappurtar dwar il-fallimenti u d-degradazzjoni tas-sistemi ta' kontroll tal-emissjonijiet. Id-data ta' applikazzjoni tas-sett li jmiss ta' limiti tal-emissjonijiet għal ċerti vetturi ħfief qed tiġi estiża sal-2024 sabiex ikun hemm lok għal iżjed żmien biex il-manifatturi jadattaw. Ir-regolament propost jestendi wkoll b'ħames snin oħra s-setgħa mogħtija lill-Kummissjoni li tadotta atti delegati. Ir-regolament għandu japplika mill-għoxrin jum wara l-pubblikazzjoni tiegħu fil-Ġurnal Uffiċjali.